



Polițiștii clujeni au depistat și reținut pentru 24 de ore o femeie acuzată că a drogat și a tâlhărit un bărbat cu care s-a cunoscut pe internet.

Conform oamenilor legii, în noaptea de 21 spre 22 februarie, în intervalul orar 23.00-05.00, o femeie de 32 de ani, din municipiul Dej, ar fi sustras din imobilul unui bărbat, situat pe raza municipiului, suma de aproximativ 400 de lei, un telefon mobil și alte bunuri.

Cei doi s-ar fi cunoscut pe o rețea de socializare, iar în urma unei întâlniri, s-au deplasat la domiciliul bărbatului, unde, prin administrarea unei substanțe, femeia l-ar fi adus pe bărbat în stare de inconștiență, context în care ar fi sustras bunurile menționate.

În baza probatoriului administrat, la data de 24 februarie, femeia a fost reținută pentru 24 de ore de către polițiști, urmând ca aceasta să fie prezentată în fața magistraților în vederea dispunerii altor măsuri preventive.